En god ven af huset træder til som ny instruktør - bare fire uger inden prøverne går i gang.

- Jeg har en bekendtgørelse. Sådan indleder revydirektør Henrik "Baloo" Andersen mandagens pressemøde på Vendsyssel Teater. Revyen skifter instruktør, bare fire uger før skuespillerne skal i gang med prøver, da Frede Gulbrandsen, som instruerede sidste års revy, har meldt fra af private årsager. - Det tog mig kun et minut, før jeg vidste hvem, det så skulle være, siger Henrik "Baloo" Andersen. Han ringer til Donald Andersen. - Det tog mig 30 sekunder at sige ja, siger den nye instruktør, der i virkeligheden er en gammel kending, når det gælder Hjørring Revyen. Donald Andersen var med i Hjørring Revyen i 1992. - Det var Per Pallesen, der var direktør for revyen dengang, og det betyder uendelig meget for mig at få lov til at køre den her tradition videre, siger han. Donald Andersen har erfaring med at instruere Hjørring Revyen. Hjørring Revyen havde stor succes sidste år. Det får ikke Donald Andersen til at ryste på hånden. - Det er en ære at videreføre den gode stime, Hjørring Revyen er inde i, siger Donald Andersen. Inden længe går det løs med prøver, og med instruktøren på plads ser revydirektøren frem til nogle hektiske måneder før premieren i midten af juni på Vendsyssel Teater. - Jeg er meget tryg, siger Henrik "Baloo" Andersen.